કોઇક વિગતોનો ખડકલો ખડકે છે, તો કોઇ કાલાનુક્રમને જાળવવા મથે છે, કોઇક સૌંદર્યની છાલકથી પોતાને ભીંજવી દે છે, તો કોઇક એ વડે આધ્યાત્મિક આરોહણ કર્યાનો સંતોષ લે છે, કોઇક સ્થળના પ્રેમમાં પડી જાય છે, તો કોઇક વ્યક્તિના પ્રેમમાં પડી જાય છે, કોઇક અણિયાળા ‘હું’ લઇને આપણી સામે આવે છે, તો કોઇક ‘હું’ને ભૂંસી નાખીને પોતાની જાતમાં વિખેરી દઇને પ્રવાસને સંક્ષિબ્ધ કરે છે, કોઇક શિક્ષક કે પાદરીનો પહેરવેશ પહેરીને આવે છે, તો કોઇક એના બિન્ધાસ્ત સ્વરૂપને સતત આગળ વધારતો રહે છે.